20.6.2023
DA
Den Europæiske Unions Tidende
C 217/21
Sammenfatning af Den Europæiske Tilsynsførende for Databeskyttelses udtalelse om forhandlingsmandatet til indgåelse af en international aftale om udveksling af personoplysninger mellem Europol og Bolivias retshåndhævende myndigheder (2023/C 217/09) (Udtalelsen findes i sin helhed på engelsk, fransk og tysk på EDPS' websted https://edps.europa.eu)
Den 9. marts 2023 fremsatte Europa-Kommissionen en henstilling med henblik på Rådets afgørelse om bemyndigelse til at indlede forhandlinger om en aftale mellem Den Europæiske Union og Den Flernationale Stat Bolivia om udveksling af personoplysninger mellem Den Europæiske Unions Agentur for Retshåndhævelsessamarbejde (Europol) og de bolivianske kompetente myndigheder for bekæmpelse af grov kriminalitet og terrorisme (1) (»henstillingen«).
Formålet med henstillingen er at indlede forhandlinger med Bolivia med henblik på undertegnelse og indgåelse af en international aftale, der muliggør udveksling af personoplysninger mellem Europol og de bolivianske kompetente myndigheder for bekæmpelse af grov kriminalitet og terrorisme.
Bilaget til henstillingen fastlægger Rådets forhandlingsdi­ rektiver til Kommissionen, dvs. de mål, som sidstnævnte bør søge at nå på vegne af EU under forhandlingerne.
Overførsel af personoplysninger indsamlet i forbindelse med kriminel efterforskning og viderebehandlet af Europol med henblik på at skaffe politiefterretninger kan have en betydelig indflydelse på de berørte enkeltpersoners liv.
Af den grund skal den internationale aftale sikre, at begrænsningerne i retten til privatlivets fred og databeskyttelse i forbindelse med bekæmpelsen af grov kriminalitet og terrorisme kun finder anvendelse i det omfang, det er strengt nødvendigt.
EDPS noterer sig med tilfredshed, at Kommissionen nu, blandt andet på grundlag af en række henstillinger i tidligere udtalelser fra EDPS om dette emne, har fastlagt et velstruktureret sæt mål (forhandlingsdirektiver), der omfatter grundlæggende databeskyttelsesprincipper, som Kommissionen ønsker at nå på EU's vegne i forbindelse med internationale forhandlinger om indgåelse af aftaler om udveksling af personoplysninger mellem Europol og tredjelandes retshåndhævende myndigheder.
Med tanke herpå skal henstillingerne i denne udtalelse præcisere og om nødvendigt uddybe beskyttelsesforanstaltninger og kontroller i den fremtidige aftale mellem EU og Bolivia med hensyn til beskyttelse af personoplysninger.
EDPS anbefaler i den forbindelse, at den fremtidige aftale udtrykkeligt fastsætter en liste over de strafbare handlinger, der kan udveksles personoplysninger om; fastsætter krav om en periodisk vurdering af behovet for opbevaring af de overførte personoplysninger og andre passende foranstaltninger, der sikrer, at fristerne overholdes; indfører yderligere garantier med hensyn til overførsel af særlige kategorier af oplysninger; sikrer, at der ikke automatisk træffes afgørelse baseret på de modtagne oplysninger i henhold til aftalen, uden at et menneske har mulighed for at gribe ind på en effektiv og meningsfuld måde; og fastsætter klare og detaljerede regler vedrørende de oplysninger, der bør stilles til rådighed for de registrerede.
EDPS minder om, at i medfør af artikel 8, stk.
3, i chartret er kontrol, der udøves af en uafhængig myndighed, et grundlæggende element i retten til beskyttelse af personoplysninger.
EDPS anbefaler derfor, at Kommissionen under forhandlingerne lægger særlig vægt på tilsyn udøvet af uafhængige offentlige databeskyttelsesorganer med effektive beføjelser over for de retshåndhævende myndigheder og andre kompetente myndigheder i Bolivia, som vil anvende de overførte personoplysninger.
For at sikre en korrekt gennemførelse af aftalen foreslår EDPS desuden, at parterne regelmæssigt udveksler oplysninger om registreredes udøvelse af deres rettigheder samt relevante oplysninger om anvendelsen af tilsyns- og klagemekanismerne i forbindelse med udmøntningen af aftalen.
(1) COM(2023) 130 final.